**Informatīvais ziņojums**

**“Par Latvijas pievienošanos Eiropas iniciatīvai par mākoņdatošanas federāciju”**

Eiropas Komisija (turpmāk – Komisija) ir sagatavojusi dokumenta projektu Eiropas Savienības (turpmāk – ES) dalībvalstu kopīgajai deklarācijai “Nākamās paaudzes mākoņdatošanas izveide uzņēmējdarbībai un publiskajam sektoram ES” (*Building the next generation cloud for businesses and the public sector in the EU*) (turpmāk – deklarācija), kuras parakstīšana plānota 2020.  gada 15. oktobrī, ES neformālās Telekomunikāciju ministru sanāksmes ietvaros.

Parakstot deklarāciju ES dalībvalstis vienosies rīkoties izlēmīgi, lai ciešā sadarbībā ar Komisiju ES uzņēmumiem un publiskajam sektoram nodrošinātu nākamās paaudzes mākoņdatošanas piedāvājumu, nodrošinot augstu ES digitālās un datu suverenitātes līmeni, izveidojot Eiropas mākoņdatošanas federāciju.

**Esošā situācija ES**

Pašreizējā Covid-19 krīze ir akcentējusi nepieciešamību paātrināt digitālo transformāciju, lai veicinātu straujāku Eiropas ekonomisko atveseļošanos un nodrošinātu plaša jaudīgu tehnoloģiju klāsta pieejamību, vienlaikus stiprinot Eiropas tehnoloģisko suverenitāti. Digitālās transformācijas centrālais elements ir dati, līdz ar to nepieciešams nodrošināt, ka gan uzņēmumiem, gan sabiedrībai kopumā ir pieejama atbilstoša datu glabāšanas un apstrādes jauda, vienlaikus sargājot Eiropas vērtības un ievērojot ES normas saistībā ar datu aizsardzību un drošību, tai skaitā lietotāju kontroles saglabāšanu pār stratēģiskiem un sensitīviem personas datiem un nepersondatiem.

Eiropas mākoņdatošanas federācijas izveide veicinās Eiropas līmeņa mākoņdatošanas nozares konkurētspēju pasaulē, tehnoloģisko suverenitāti un garantēs uzticamu piekļuvi mākoņdatošanas pakalpojumiem un infrastruktūrai visā ES. Tādējādi mākoņdatošanai būs būtiska loma jaunu tehnoloģiju izvēršanas veicināšanā un datu suverenitātes stiprināšanā nākamajā desmitgadē, kas saskaņā ar Komisijas prezidentes Urzulas fon der Leienas (*Ursula von der Leyen*) 2020. gada 16. septembrī sniegto ikgadējo pārskatu par stāvokli ES[[1]](#footnote-1) tiek definēta kā Eiropas digitālā desmitgade, kā galvenās prioritātes nosakot datu pieejamību, tehnoloģiju (jo īpaši mākslīgā intelekta) attīstību un atbilstošu regulējumu un infrastruktūras savienojamību.

Ņemot vērā minēto, deklarācijas parakstītājvalstis vienojas kopīgi:

1. Ieguldīt Eiropas mēroga iniciatīvā, lai veidotu jaunas paaudzes konkurētspējīgas mākoņdatošanas infrastruktūras pakalpojumus uzņēmumiem un sabiedriskās nozīmes nozarēm, tai skaitā mobilizēt valsts publiskos un privātos līdzekļus, lai Eiropas mērogā ieguldītu uzticamas, drošas, sadarbspējīgas kopējās infrastruktūras izvēršanā, kā arī veicināt publiskā un privātā sektora struktūras izmantot ES programmas un finanšu instrumentus.

2. Noteikt vienotu pieeju mākoņdatošanas jaudu apvienošanai Eiropas līmenī, jo īpaši radot sinerģijas ar jau esošajām valstu iniciatīvām.

3. Veicināt uzticamu, drošu un energoefektīvu datu apstrādes spēju izmantošanu maziem un vidējiem uzņēmumiem, jaunuzņēmumiem (*start-ups)* un valsts pārvaldei, kā arī nepieciešamo digitālo prasmju attīstību.

**Esošā situācija Latvijā**

Latvijā mākoņdatošanas attīstības un lietošanas pamatprincipi valsts pārvaldē ir noteikti 2015. gada informatīvajā ziņojumā “Par publiskās pārvaldes informācijas sistēmu konceptuālo arhitektūru”[[2]](#footnote-2), savukārt saskaņā ar 2018. gada informatīvo ziņojumu “Mākoņdatošanas pakalpojumu izmantošana valsts pārvaldē”[[3]](#footnote-3) tiek piedāvāts piemērot pieeju “Mākoņdatošanas pakalpojumi kā pirmā izvēle”, tādējādi veicinot resursu fokusēšanu uz pamatdarbības uzdevumiem, kā arī to, ka ilgtermiņā valsts pārvaldē tiks modernizētas esošās un apmierināts pieprasījums pēc jaunām, modernām informācijas un komunikācijas tehnoloģiju (turpmāk – IKT) sistēmām, kā arī nodrošināta konsekventa mākoņdatošanas pakalpojumu risku pārvaldība.

Atbilstoši 2020. gada informatīvajam ziņojumam “Par valsts pārvaldes informācijas sistēmu arhitektūras reformu”[[4]](#footnote-4), mūsdienīgus skaitļošanas infrastruktūras koplietošanas pakalpojumus Latvijā attīsta gan vairākas valsts pārvaldes institūcijas, gan valsts akciju sabiedrība “Latvijas valsts radio un televīzijas centrs”, kas īsteno projektu[[5]](#footnote-5) ar mērķi izveidot augstas pieejamības un noturības koplietojamu mākoņdatošanas infrastruktūru, kas valsts informācijas sistēmu lietojumam būs pieejama no 2021. gada 1. janvāra.

Pāreja uz mākoņdatošanas pakalpojumiem ir skaidri iezīmēta arī šobrīd saskaņošanas stadijā esošajā Vides aizsardzības un reģionālās attīstības ministrijas (turpmāk – VARAM) informatīvajā ziņojumā “Par valsts un valsts informācijas un komunikācijas tehnoloģiju resursu un kompetenču konsolidāciju” (izsludināts Valsts sekretāru sanāksmē 2020. gada 30. aprīlī (VSS-356)), kurā tiek vērsta uzmanību uz to, kamūsdienīgas IKT arhitektūras sistēmas var efektīvi darbināt gan izmantojot publiskos (komersantu sniegtos mākoņdatošanas pakalpojumus), gan valsts skaitļošanas infrastruktūras koplietošanas pakalpojumus gadījumos, kad datu aizsardzības prasības nepieļauj ārpus valsts pārvaldes tiešas kontroles esošu pakalpojumu izmantošanu.

Par perspektīvāku ir uzskatāma valsts koplietošanas skaitļošanas infrastruktūras sniedzēju sadarbība “konteineru”[[6]](#footnote-6) pārvaldības līmenī, kas nodrošinās būtiski augstāku tehnoloģisko neatkarību un izmaiņu dinamiku. Tāpēc ir svarīgi, lai skaitļošanas infrastruktūras koplietošanas pakalpojumu sniedzēji attīstītu infrastruktūru par pamatu ņemot “konteineru” pārvaldību nodrošinošus mākoņdatošanas risinājumus, kas var efektīvi savstarpēji integrēties valsts datu apstrādes mākoņa infrastruktūrā.

Līdz ar to jau šobrīd nacionālā līmenī tiek strādāts pie Latvijas mākoņdatošanas federācijas izveides koncepta, nepieciešamo risinājumu integrāciju, kā arī valsts un komersantu mākoņdatošanas pakalpojumu sniedzēju savienošanu. Turklāt publiskajā pārvaldē VARAM jau ir uzsākusi darbu pie iniciatīvas par apvienotas (federētas) mākoņdatošanas infrastruktūras izveidi Latvijā, kas ir vērtīgs papildinājums nacionālajai politikai, paverot infrastruktūras koplietošanai daudz plašākas iespējas.

Izmantojot inovāciju atbalsta rīkus – ES budžeta programmu finanšu instrumentus, tai skaitā, “Digitālā Eiropa” programmu, Eiropas infrastruktūras savienošanas instrumentu, Eiropas Reģionālās attīstības fondu – mākoņdatošanas pakalpojumi tiks būtiski attīstīti, lai panāktu sadarbspējīgas un konkurētspējīgas nacionālās mākoņdatošanas federācijas, kā līdzvērtīga partnera ES, izveidi un tās iespēju tik integrētai ES līmenī.

Savukārt attīstoties autonomām IKT sistēmām, kas izmanto mākslīgā intelekta sniegtās priekšrocības un kuru darbībai ir nepieciešami būtiski skaitļošanas resursi, tiks veicināts nozīmīgs to pieprasījums. Pievienošanās Eiropas mākoņdatošanas federācijai Latvijai sniegs papildu priekšrocības izmantot ES kopējos skaitļošanas resursus nozīmīgu skaitļošanas uzdevumu veikšanai, kas jau šobrīd īpaši attiecas uz liela apjoma datu apstrādes analītikas vajadzībām valsts pārvaldē, kā arī sniegs iespēju piemērot Eiropas līmenī noteiktu, vienotu regulējumu, kas būs saistošs visām Eiropas mākoņdatošanas federācijas dalībvalstīm – deklarācijas parakstītājvalstīm.

Pamatojoties uz minēto Latvijas virzību uz mākoņdatošanas pakalpojumu attīstību un to integrēšanu valsts pārvaldē, kā arī plānotajiem pasākumiem vienotas pārvaldības standartu izstrādē, Latvijas pievienošanās Eiropas iniciatīvai par mākoņdatošanas federāciju ir uzskatāma par vienu no Latvijas digitālās transformācijas būtiskām sastāvdaļām.

**Turpmākā rīcība**

Ņemot vērā informatīvajā ziņojumā minēto, Vides aizsardzības un reģionālās attīstības ministrija ierosina atbalstīt vides aizsardzības un reģionālās attīstības ministram J. Pūcem 2020. gada 15. oktobrī ES Telekomunikāciju ministru neformālajā sanāksmē parakstīt ES dalībvalstu kopīgo deklarāciju “Nākamās paaudzes mākoņdatošanas izveide uzņēmējdarbībai un publiskajam sektoram ES” (*Building the next generation cloud for businesses and the public sector in the EU)* (pielikumā deklarācijas teksts angļu valodā).

Vides aizsardzības un reģionālās attīstības ministrs J. Pūce

Bērziņa 67026929

[Signe.Berzina@varam.gov.lv](mailto:Signe.Berzina@varam.gov.lv)

1. Komisijas priekšsēdētājas Urzulas fon der Leienas runa par stāvokli Savienībā Eiropas Parlamenta plenārsēdē, 2020. gada 16. septembris <https://ec.europa.eu/commission/presscorner/detail/lv/SPEECH_20_1655> [↑](#footnote-ref-1)
2. Informatīvais ziņojums "Par publiskās pārvaldes informācijas sistēmu konceptuālo arhitektūru", <http://tap.mk.gov.lv/mk/tap/?pid=40338790> [↑](#footnote-ref-2)
3. Informatīvais ziņojums "Mākoņdatošanas pakalpojumu izmantošana valsts pārvaldē", <http://tap.mk.gov.lv/mk/tap/?pid=40441825> [↑](#footnote-ref-3)
4. Informatīvais ziņojums "Par valsts pārvaldes informācijas sistēmu arhitektūras reformu" http://tap.mk.gov.lv/mk/tap/?pid=40486547 [↑](#footnote-ref-4)
5. “LVDC tīkls, drošības platforma un LVDC koplietošanas daļa (2. kārta)” [↑](#footnote-ref-5)
6. Konteiners – standarta programmatūra, kas ir nošķirta no tās pamatā esošās infrastruktūras, un kas nodrošina iespēju “iepakot” lietojumprogrammatūras kodu un vienumus, kas ir nepieciešami tās darbībai, lai “iepakotais” lietojumprogrammatūras risinājums varētu ātri un droši darboties neatkarīgi no konkrētās skaitļošanas vides. [↑](#footnote-ref-6)